Псалтир (Атанацковић)


Псалам 1. 

Блажен је човек, који се не поводи за саветом безбожних, и на путу грешних не стаје, нити седа на месту, где се клеветници скупљају. Већ вољу своју управља по закону Господа, и у закону Његовом поучава се дан и ноћ. Тај ће бити као дрво усађено код извора воде, које ће плод свој дати у своје време, лист му неће опасти, и у свему ће, што ради, напредовати. Нису такви безбожници, нису такви, већ су као прах, који ветар подиже са земље. Зато неће безбожници устати на суд, нити грешници на састанак с праведнима. Јер познаје Бог пут праведних, и пут ће безбожних пропасти.

Псалам 2. 

Што се бунише народи? Што се људи сујетама навикоше? Цареви земаљски и кнезови састаше се и договорише против Господа и Христа његовога. „Растргнимо свезе њихове, и збацимо са нас јарам њихов.” Који на небу живи, Тај ће им се смејати, и Господ ће им се ругати. Онда ће им у гневу Свом говорити, и смести их јарошћу Својом. А ја сам од Њега постављен за Цара над Сионом гором светом, и наговешћујем заповест Господњу. Мени је Господ рекао: „ти си син Мој, Ја сам те данас родио; ишти од Мене, па ћу ти дати народе да буду твоји, и влада твоја да буде по свима крајевима земље. Гвозденом ћеш палицом управљати њима и као земљано посуђе скрушити их.” Сада дакле разумите Цареви, научите се сви, који судите земљи. Служите Господу са страхом, и радујте Му се с трепетом. Примите науку, да се када не разљути Господ, те да не пропаднете ван пута праведнога, кад се наскоро распали јарост Његова; блажени су сви који се уздају у Њега.

Псалам 3. 

Господе! Што се умножише напасници моји? Многи устају на ме, многи говоре души мојој: „нема му спасења у Богу његовом.” Али Ти си, Господе, Бранитељ мој, слава моја, Ти уздижеш главу моју. Гласом својим повиках ка Господу, и услиша ме са горе свете Своје. Задремах и спавах; устах, јер Господ ме чува. Нећу бојати се силе људи, који нападају унаоколо на ме. Устај, Господе, спаси ме, Боже мој, јер Ти си поразио све, који ми без разлога пакосте, зубе грешника скрушио си. Господње је спасење, и на људима Твојима благослов је Твој.

Псалам 4. 

Када призвах, услиша ме Бог правде моје; у тузи распространио си ме; буди ми великодушан, и услиши молитву моју. Децо човечја! Докле ћете бити тврдога срца? Зашто љубите сујету и тражите лаж? Знајте, да је Господ дивним учинио праведнога Свога; Господ ће ме услишати, када Га призовем. Гневите се, али не грешите; што у срцу своме рекнете, тога се на постељама својима покајте. Жртвујте правду, па се у Господа уздајте. Многи говоре: „ко ће нам казати, шта је добро?” Светлост лица Твога, Господе, сја над нама. Уселио си весеље у срце моје; плодом пшенице, вина и уља свога умножише се. Ја ћу опет притом на миру спавати и отпочинути; јер Ти си, Господе, мене једнога /самога, осамљенога/ у нади укрепио.

Псалам 5. 

Речи моје послушај, Господе, разуми звање моје. Чуј глас мољења мога, Царе мој и Боже мој! Јер Теби ћу молити се, Господе! Јутром услиши глас мој, јутром ћу излазити преда Те, па ћеш ме погледати; јер Ти си Бог, Који нећеш безакоња, к Теби се неће доселити злочинац, нити ће опстати пред очима Твојима безаконици; омрзао си на све, који безакоња чине. Ти ћеш погубити све, који говоре лаж; Господ се гнуша крвожеднога и лажљивога човека. А ја ћу по мноштву милости Твоје ући у дом Твој, поклонити се светоме храму Твоме у страху Твом. Господе! Научи ме правдом Твојом, због непријатеља мојих исправи пред Тобом пут мој. Јер нема истине у устима њиховим, срце им је сујетно, језиком својим лагаше. Суди им, Боже, да одустану од својих мисли, по мноштву неваљаства њиховога истерај их, јер су Те преогорчили, Господе! Нека се обрадују сви, који се у Тебе уздају, и нека се свагда веселе, у њих ћеш уселити се, и Тобом ће хвалити се сви, који љубе име Твоје. Ти ћеш, Господе, благословити праведника, јер си нас оружјем благовољења Твога овенчао.

Псалам 6. 

Господе! Не кори ме по јарости Својој, нити ме казни по гневу Своме. Смилуј се, Господе, сметоше се кости моје. Смете се и душа моја јако; а Ти, Господе, докле ћеш? Обрати се, Господе, избави душу моју, спаси ме милости ради Твоје; јер у смрти нико Те не спомиње, и ко ће у гробу Те хвалити? Клонуо сам од тешка уздисања, сваку ноћ квасим лежај свој, и постељу своју у сузе мочим. Смете се од јарости око моје, остарех више него сви непријатељи моји. Одступите од мене сви, који безакоње чините; јер услиша Господ мољење моје, Господ прими молитву моју. Нека се постиде и смету сви непријатељи моји, нека се натраг врате одједаред и јако застиде.

Псалам 7. 

Господе Боже мој! У Тебе се уздам, спаси ме од свих гонитеља мојих, и избави ме, да ми када не зграби ко као лав душу, а никога нема, да ме избави и спасе. Господе Боже мој! Ако сам учинио то, ако је неправда у рукама мојима, ако сам онима, који ми учинише зло, вратио злим, то ћу заиста заслужити, да паднем пред непријатељима својима без помоћи. Нека дакле гони непријатељ душу моју, нека ме стигне, живот мој обори, и славу моју покрије земљом. Устај, Господе, у гневу Свом, дигни се у границама Својих непријатеља, и устани, Господе Боже мој, по заповести, коју си дао, па ће Те окружити скуп људи, и зато врати се на висину. Господ суди људима, суди ми, Господе по правди Својој а по невиности мојој. Нека се сконча злоба грешних, а праведника ћеш исправити, (Ти) Који праведно испитујеш срца и утробе. Помоћ је моја од Бога који спасава праве срцем. Бог је праведан Судија, снажан и дуготрпељив, нити се гневи сваки дан. Ако се не обратите, оружје ће Своје очистити, лук свој затегнути, спремио га је, и у њему су смртоносне стреле, које пале. Гле! Мучи се неправдом, затрудни болешћу, и роди безакоње. Изри и ископа ров, па ће пасти у јаму, коју је начинио. Болест ће његова обратити се на његову главу, и неправда ће његова пасти на његово теме. А ћу хвалити Господа по правди Његовој, и појати имену Господа Вишњега.

Псалам 8. 

Господе Господе наш! Како је чудесно име Твоје по свој земљи, јер величанственост Твоја уздиже се превише небеса. Из уста деце и одојчади свршио си хвалу, да срушиш непријатеља и злоћу. Погледам небеса, дела прстију Твојих, месец и звезде, које си Ти утврдио; шта је човек, да га се сећаш? Створио си га мало нешто мањим од Анђела, славом и чашћу овенчао си га, и поставио си га над делима руку Својих; покорио си под ноге његове све, овце и волове, још и пољске звери, птице небеске и рибе морске, које стазама морскима ходе. Господе Господе наш! Како је чудесно име Твоје по свој земљи.

Псалам 9. 

Из свега ћу срца свога Тебе хвалити, Господе, сва ћу чудеса Твоја проповедати. Теби ћу да се радујем и веселим, имену Твоме, Вишњи, хоћу да појим. Непријатељ мој, када се буде натраг вратио, изнемоћи ће и пропасти пред лицем Твојим; јер си учинио суд и мени право дао. Сео си на престо судећи по правди. Запретио си народима, и пропаде безбожник, име си му заувек и вечито уништио. Најпосле нестане непријатељу оружја, градове си разрушио, погину му и спомен с хуком. А Господ остаје навек, престо Свој спремио је за суд. Он ће судити васељени по правди, судиће људима као што је право. Господ је прибежиште убогоме, помоћник у невољама благовремени. Нека се дакле у Тебе уздају, који име Твоје признају, јер ниси оставио оне, који Те траже, Господе! Појте Господу који живи на Сиону, казујте народима дела Његова; јер тражећи опомену се крви њихове, не заборави звања убогих. Помилуј ме, Господе, види како ме понижавају непријатељи моји; Ти ме одводиш од смртних врата, да јављам све хвале Твоје на вратима кћери Сионске; спасењу ћемо Твоме радовати се; народи се у пропаст заглибише, коју начинише, у тој замци, коју сакрише, нога се њихова ухвати. Познат је Господ, Који по правди суди; у делима својих руку грешник се ухвати. Нека се врате грешници у ад, сви народи, који заборављају Бога; јер неће сиромах заборављен бити довека, трпљење убогих неће пропасти заувек. Устани, Господе, да се не крепи човек, нека се народи суде пред Тобом. Постави, Господе, законодавца над њима, нека разумеју народи, да су људи. Зашто, Господе, стојећи далеко, не обазиреш се на невоље благовремено? Када се безбожник горди, онда се мучи сиромах; хватају се /нишчи/ у савете /сплетке/, које /безбожници/ измишљају, јер грешник је хваљен у похотама душе своје, и онај, који увреду наноси, благосиља се /сматра се благословним – срећним/. Грешан раздражи Господа, по жестини гнева свога не тражи Га; пред његовим очима нема Бога, путеви су његови у свако доба скврнави; судови Твоји ишчезавају испред очију његових, он влада над свима непријатељима својим; јер у срцу свом рече: „с рода на род бићу без зла.” Уста су његова пуна клетве, горчине и лажи, под језиком његовим лежи труд и мука. У заседи са богатима потајно вреба, како ће убити невинога, упрео је очи на сиромаха, лови из потаје као лав из своје пећине, лови како ће зграбити сиромаха, зграбити сиромаха, да га к себи привуче. У замци ће га својој понизити, сагнути се и пасти на њега, када буде овладао над убогима; јер рече у срцу свом: „заборави Бог, окрену лице Своје, да не види сасвим све.” Устани, Господе Боже мој, дигни руку Своју, не заборави сироте Своје заувек. Зашто безбожник срди Бога? Када рече у срцу свом: „неће питати.” Видиш, јер мотриш болест и беду, да предан буде у руке Твоје; Теби се предаје сиромах, буди Ти сироти у помоћи. Скруши мишицу грешноме и злобноме; грех ће његов тражити се али неће наћи. Господ је Цар увек и навек века; ви ћете, народи, истерани бити из земље Његове. Жељу убогих услишао си, Господе, готовост срца њиховога чуло је уво Твоје. Суди сиромаху и стешњеноме, да већ престане човек поносити се на земљи.

Псалам 10. 

У Господа се уздам; како ћете рећи души мојој: „лета по горама као птица.” Јер ето напрегоше грешници лук, спремише у тул стреле, да у мраку стрељају добре људе. Што Ти сазида, то они разрушише; а шта праведник уради? Господ је у храму Свом светом. Престо је Господа на небесима, очи Његове пазе на сиромаха, трепавице Његове испитују синове људске. Господ испитује праведнога и безбожнога; а ко неправду љуби, тај не навиди душу своју. Кишу замки спушта на грешнике; ватра, сумпор и бурна олуја део су чаше њихове. Јер праведан је Господ, и правду љуби; лице Његово гледа на то, што је право.

Псалам 11. 

Спаси ме, Господе, јер је редак праведник, јер се умалише истине код људи. Сваки лаже ближњему своме; усне лажљиве у срцу, па у срцу говорише зла. Господ ће истребити све лажљиве усне и величав језик. Рекоше: „језик ћемо свој пустити, помажу нам усне наше; па ко нам је господар?” „Сиромаси страдају, убоги уздишу; зато ћу сад да устанем”, вели Господ, „да се дам на спасење њихово, хоћу да радим одважно”. Речи су Господње чисте као жежено сребро, очишћено од земље, седам пута очишћено. Ти ћеш, Господе, сачувати нас и бранити од рода тога увек. Безбожници унаоколо ходе; по високоме савету Своме умножио си синове људске.

Псалам 12. 

Докле ћеш, Господе, заборављати ме сасвим? Докле ћеш одвраћати лице Своје од мене? Докле ћу сам у души својој савете састављати, и у срцу свом јадати дан и ноћ? Докле ће дизати се нада мном непријатељ мој? Погледај, услиши ме, Господе Боже мој, просвети очи моје, да како не заспим на смрт, да не рекне кадгод непријатељ мој: „надјачао сам га”. Моји ће досадитељи обрадовати се, ако посрнем. Али у Твоју се милост уздам; срце ће моје развеселити се, када ме избавиш. Господу ћу Добротвору своме запојати, и имену Господа Вишњега певати.

Псалам 13. 

Рече безуман у срцу свом: „нема Бога”; искварише се и мрски постадоше у делима, нема творећега добра. Господ с неба погледа на синове људске, да види, има ли кога, који разуме и тражи Бога. Сви се уклонише, сви скупа неваљали беху, нема тога, који добро твори, нема ни једнога. Зар се неће уразумети сви, који безакоња чине и прождиру људе као храну хлебну? Не призваше Господа, тамо их нападе страх, где страха не бејаше, јер Господ је у роду праведних. Савет сиромаха изругасте, а Господ је нада његова. Ко ће од Сиона дати спасење Израиљу? Када буде вратио Господ људе Своје из ропства, Јаков ће обрадовати се и развеселити Израиљ.

Псалам 14. 

Господе! Ко живи у обиталишту Твом? Или ко ће уселити се у свету гору Твоју? Онај, који ходи непорочан, и ради то, што је право, говори истину у срцу свом; који језиком својим није рекао преваре, није учинио зла ближњему своме, и погрде на њега не слуша; пред којим је презрен лукави, а у части су му они, који се Бога боје; који се ближњему своме куне, и заклетву држи; са новцем својим не тера лихву, и мита не прима против невиних. Који тако ради, никада посрнути неће.

Псалам 15. 

Сачувај ме, Господе, јер у Тебе се уздам. Рекох Господу: „Господ си мој Ти, јер не потребујеш имања мога”. Све жеље моје дивно је управио Господ ка светима, који су на Његовој земљи. Умножише се слабости њихове, похиташе за тима; нећу сабрати крваве скупштине њихове, ни њихових имена споменути на устима својим. Господ је део имања мога и чаше моје: Ти си, Који уређујеш ми имање моје. Прекрасна је судба моја, јер ми је постојано имање моје. Господа ћу хвалити, Који ми је дао разум, и до саме ноћи осећам у срцу вољу ту моју. Свагда сам имао пред очима својима Господа, јер је с десне стране до мене, да не посрнем. Зато се развесели срце моје, и обрадова се језик мој, а још ће и само мртво тело моје преселити се са надањем; јер нећеш оставити душу моју у аду, нити ћеш допустити, да праведник Твој види трулежи. Путеве живота показао си ми, с лицем ћеш Својим напунити ме весељем; у десници је Твојој вечна сладост.

Псалам 16. 

Услиши, Господе, правду моју, послушај мољење моје, прими молитву моју, која није из лажљивих уста. Од лица ће Твога судба моја изићи, да виде очи моје правоту. Искусио си срце моје, посетио си ме ноћу, и не нађе се у мени неправда. Неће уста моја говорити о људским делима; по речима Твојих уста држао сам се постојано путева жестоких. Укрепи стопе моје на Твојим стазама, да не посрну стопе моје. Призвах Те, јер си ме чуо, Боже! Приклони ми уво Своје, и услиши беседе моје. Дивио прослави милости Твоје, (Ти) Који избављаш оне који се уздају у Тебе од противећих се десници Твојој. Сачувај ме, Господе, као зеницу ока. Кровом ћеш Својих крила покрити ме од лица безбожних, који ми увреду наносе, непријатељски опколише душу моју. Затворише срце своје, уста им говорише гордељиво. Опколише ме сада гонитељи моји, упреше очи своје како ће ме оборити на земљу. Нападоше на ме као лав готов на лов, и као лавићи који вребају у потаји. Устај, Господе, изиђи пред њих, стани им на пут, избави душу моју од безбожнога, отми оружје Своје од непријатеља руке Твоје. Господе! Од малога јата на земљи одлучи их за живота њихова; трбух им је пун сакривенога блага Твога; деце су много имали, и блага су многа оставили наследницима својима. А ја ћу по правди се јавити лицу Твоме, и наситити се, када ми се појави слава Твоја.

Псалам 17. 

Тебе ћу љубити, Господе, Који си крепост моја. Господ је утврђење моје, Избавитељ мој, Бог мој, Помоћник мој, у Њега се уздам; Бранитељ је мој, Рог спасења мога и Заступник мој. Хвалећи Господа призивам Га, па ћу спасти се од непријатеља својих. Обузеше ме смртне болести, и потоци неваљалства сметоше ме. Адски болови свезаше ме, изиђоше преда ме замке смрти. У тузи својој призвах Господа, и јаукнух до Бога мога; услиша од храма Свога светога глас мој, и јаук мој дође до ушију Његових. Земља се покрену и затресе, зањихају се темељи гора и поколебају, јер Бог разљути се на њих. На гнев Његов дигне се дим, од лица Његова запламти се ватра, угљевље од Њега се разгори. Приклони небеса доле и сиђе, мрак се ухвати под Његовим ногама. Стане на Херувиме и полети, полети на крилима ветреним. Свуда унаоколо покрије се тамом: тамном водом у облацима ваздушним. Од блистања пред Њим разиђу се облаци просувши тучу и угљевље ватрено. Загрми Господ с неба, и Вишњи пусти глас Свој; доле пошље стреле Своје и растури их, умножи муње и смете их. Од забране Твоје, од дувања гнева Твога, Господе, јавише се извори водни, и открише се темељи васељене. Посла с висине доле, узе и прими ме од многих вода, избави ме од силних мојих непријатеља, од ненавидника мојих, јер се јако осилише нада мном. Нападоше изненада на ме у доба невоље моје, али Господ ми би одбрана; изведе ме на место пространо, и избави ме, јер Му бих по вољи. По правди ће дати ми Господ, и наградити ме по чистоти мојих руку, јер се држах путева Господњих, и клоних се неваљалства, па тако не одступах од Бога свога. Све су пресуде Његове преда мном, и заповести Његове не одступише од мене. С Њим ћу бити непорочан, и сачувати се од безакоња свога, па ће ме наградити Господ по правди мојој и по чистоти мојих руку пред очима Његовима. С праведнима ћеш праведан бити, с невиним човеком невин ћеш бити; са избраним избран ћеш бити, а с неваљалим ћеш развратити се. Јер Ти ћеш понизне људе спасти, а очи ћеш гордих понизити. Ти ћеш, Господе Боже, свећњаку моме светлост дати, и помрчину моју просветлити. Тобом ћу од искушења избавити се, и Богом својим прећи ћу стену. Бог мој, непорочан пут Његов, речи Господње разжежене; Заштититељ је свима, који се у Њега уздају. Јер ко је Бог осим Господа? Или ко је Бог осим Бога нашега? Бог, Који ми снагу даје, те ми је непорочан пут мој; ноге си ми дао као у јелена, па ме мећеш на висину. Руке моје учиш за рат, затегао си мишице моје као лук од мједи /месинга/. Дао си ми одбрану спасења, десница Твоја примила ме је, запт ће ме Твој исправити свагда, и тај ће ме запт Твој научити. Раширио си стопе моје пода мном, и не изнемогоше ноге моје. Непријатеље ћу своје потерати и стићи, нити ћу се вратити, док не скончају. Тако ћу им досадити, да неће моћи стајати, под мојима ће ногама попадати. Препасао си ме снагом на борбу, вргао си пода ме све, који устају на ме. Мојих непријатеља леђа си ми окренуо, ненавиднике моје уништио си. Повикаше, а не бејаше кога да их спасе; призиваше Господа, и не услиша их. Сатраћу их као прах пред лицем ветра и згазити као блато на путу. Избавићеш ме од прекоравања људи и поставити ме поглаварем над незнабошцима; људи, које нисам познавао, служише ми, послушаше ме, како увом чуше; синови туђи лагаше ми. Синови туђи остарише и охромише са својих стаза. Жив је Господ, благословен Бог, и нека се узнесе Бог спасења мога, Бог, Који ми освету даде и покори људе пода ме. Избавитељу мој од љутих непријатеља мојих! Ти ћеш ме узнети изнад мојих нападатеља, од човека ћеш неправеднога избавити ме. Зато ћу да Те славим, Господе, међу незнабошцима, и да појем имену Твоме. Ти увеличаваш спасење Царево, и чиниш милост Христу Своме Давиду и породу његовоме довека.

Псалам 18. 

Небеса проповедају славу Божију, и свод небески наговешћује дела руку Божијих. Дан дану казује, и ноћ ноћи јавља разум/евање/. Нема речи ни беседа, у којима се не чују гласови њихови. По свој земљи иде гласање њихово, и по свима крајевима васељене беседе њихове; у сунцу положи селиште Своје, откуда, као женик из клети своје, излази радујући се, што ће див прећи пут. Излазак је његов на крају неба, и свуда се нађе до краја неба, нити има тога, који ће сакрити се од топлоте његове. Закон је Господњи беспорочан, који обраћа душе; сведочанство Господње је верно, које умудрује младенце /беба, дете у колевци, младе тј. просте, простодушне, неискусне/. Уредбе Господње су праве, и срце веселе; заповест Господња је светла, и просвећује очи, Страх Господњи је чист, и траје вечито; судови Господњи су истинити, скупа и оправдани. Боље је те желети него злато и драго камење, слађи су они од меда и саћа. Зато их слуга Твој чува, и чувајући их има награду велику. Ко разуме падање у грехе? Очисти ме од тајних грехова мојих, и од туђих поштеди слугу Свога; ако не овладају мноме, онда ћу непорочан бити, и очистити се од греха. Речи из мојих уста и мисли срца мога свагда ће пред Тобом повољне бити, Господе, Помоћниче мој и Избавитељу мој!

Псалам 19. 

Господ ће те услишати у време туге, име Бога Јаковљева ће те бранити. Помоћ ће ти послати од светилишта, и од Сиона ће те заштитити. Сваке ће се жртве твоје сетити, принос дакле твој нека буде довољан. Господ ће ти дати по жељи твојој, и сав савет твој испунити. Спасењу ћемо твоме обрадовати се, и у име Господа Бога нашега хвалити се. Господ ће испунити сва прошења твоја. Сада познах, да је Господ спасао Христа Свога, са светога неба ће Свога услишати га, у силама деснице Његове је спасење. Ови су на колима, ови на коњима, а ми ћемо призвати у име Господа Бога нашега. Они запеше и падоше, а ми устасмо и исправисмо се. Господе! Спаси Цара, и услиши нас у време, кад Те призовемо.

Псалам 20. 

Господе! Силом ће Твојом се развеселити Цар и јако се обрадовати спасењу од Тебе. Што му је срце желело, дао си му, и што усне његове искаше, ниси му ускратио. Предупредио си га благим благословом, метнуо си му на главу венац од драгога камена. Просио је живота од Тебе, и дао си му дуг живот заувек века. Велика је слава његова по спасењу Твоме, славом ћеш и чашћу обасути га; јер ћеш му благослов дати навек века и обвеселити га радошћу лица Твога. Цар се узда у Господа, зато по милости Вишњега неће посрнути. Нека се нађе рука Твоја свима непријатељима Твојима, нека нађе десница Твоја све ненавиднике Твоје. Лице ће их Твоје као ужарена пећ жећи у своје време. Господ ће их смести гневом Својим, те ће их ватра прождерати. Плод ћеш њихов збрисати са земље и семе њихово од синова људских; јер зла сплетоше на Те, и помислише савете, које неће моћи извршити. Јер ћеш их у бекство поставити, лице њихово у обилностима Својима напасти. Узнеси се, Господе, силом Својом, да хвалимо и појемо силе Твоје.

Псалам 21. 

Боже, Боже мој! Погледај ме, зашто си ме оставио? Падање моје у грех удаљило ме је од спасења. Боже мој! Дању ћу Те призивати, а нећеш услишати, и ноћу, а то ми се не прими за безумље. Ти у светилишту живиш, Хвало Израиљева! У Тебе се уздаше оци наши, уздаше, па си их избавио; Тебе призваше, и спасоше се; у Тебе се поуздаше, и не постидише се. Али сам ја црв, а не човек, поруга људска и мрзост људима. Сви видећи ме ругаше ми се, говорише уснама, машаху главом. „Узда се у Господа, да га избави, да га спасе, када му је по вољи”. Ало Ти си ме извео из утробе материне, надео моја од прсију мајке моје! Теби сам предан од рођења свога, Ти си Бог мој од утробе матере моје. Не одступи од мене, јер близу је жалост, а нема ко да ми помогне. Опколише ме многи теоци, окружише ме дебели јунци, развалише на ме уста своја као грабежни и ричући лав. Излих се као вода, расуше се све кости моје, срце моје би као топао восак усред утробе моје, осуши се снага моја као земљан суд, прилепи ми се језик за небо, и свео си ме у земљу смрти. Јер пси многи опколише ме, чета злобних окружи ме, прободоше руке моје и ноге моје, избројаше све кости моје, па ме гледаху с презрењем. Поделише међу собом хаљине моје, и жребаше одећу моју. Али Ти, Господе, не удаљи помоћ Своју од мене, пази на одбрану моју. Избави од оружја душу моју и из пасјих руку једнородну моју. Избави ме из уста лављих и понизност моју од рогова једнорожних. Име ћу Твоје проповедати браћи својој, посред цркве ћу Те хвалити. Који се Господа бојите, похвалите Га, цело племе Јаковљево прославите Га, а и сав род Израиљев нека Га се убоји. Јер не презре нити негодова на молитве сиромаха, нити окрену лице Своје од мене, већ, кад год Га призвах, услиша ме. Од Тебе је похвала моја, у великом црквеном састанку ћу Те хвалити. Молитве ћу своје предлагати пред бојећима Га се. Једу сиромаси и наситише се, а који Господа траже, срца ће њихова жива бити увек века. Сви ће крајеви света опоменути се и обратити ка Господу, и са свију страна народи ће поклонити се пред Њим. Јер Господње је царство, и Он влада над народима. Сви богати једоше и поклонише се, Њему ће припасти сви, који силазе у земљу, Њему и живи моја душа. И пород ће мој Њему служити; хвалу ће појати Господу будући род и објавити потомцима правду Његову, коју је учинио Господ.

Псалам 22. 

Пастир је мој Господ, ничега ме лишити неће. На дебелу пашу изведе ме, на води мирној одгоји ме. Душу моју обрати, имена ради Свога упути ме на стазу правде. Ако и пођем посред сенке смрти, нећу убојати се зла, јер Ти си са мном; жезло Твоје и палица Твоја утешише ме. Приготовио си преда мном трпезу насупрот мојих нападача, намастио си уљем главу моју, и чаша Твоја, која ме напаја, тако силна је. И милост ће Твоја са мном бити кроз све дане живота мога, и настанићу се у Дому Господњем заувек.

Псалам 23. 

Господња је земља и све, чим је напуњена, васељена и све живо на њој. Он ју је основао на морима и утврдио на рекама. Ко ће узићи на гору Господњу? Или ко ће стати на месту светом Његовом? Невин рукама и чист срцем, који није предао сујети душу своју, ни лажно се клео ближњему своме: тај ће примити благослов од Господа и милостињу од Бога Спаса свога. То је род оних, који траже Господа, који траже лице Бога Јаковљева. Отворите врата своја, Кнезови, дигните се врата вечна, ући ће Цар славе. Ко је тај Цар славе? Господ крепак и силан, Господ силан у борби. Отворите врата своја, Кнезови, дигните се врата вечна, ући ће Цар славе. Ко је тај Цар славе? Господ сила, Он је Цар Славе.

Псалам 24. 

К Теби, Господе, уздигох душу своју, у Тебе се, Боже мој, уздах, да се не постидим заувек, нити да ми се подсмевају непријатељи моји; јер сви, који се у Тебе уздају, неће постидети се. Нека се постиде, који лакомислено безакоња чине. Укажи ми, Господе, путеве Своје, и научи ме ићи стазама Својим. Настави ме на истину Своју, и научи ме; јер Ти си Бог Спас мој, и Тебе чеках ваздан. Опомени се дарежљивости Своје, Господе, и милости Своје, јер оне су од вечности. Греха младости моје и незнања мога не помињи; по милости Својој помени ме Ти благости ради Своје, Господе! Благ и прав је Господ, зато ће показати пут закона онима, који греше. Кротке ће наставити на правду и душевнима показати путеве Своје. Сви путеви Господњи су милост и истина онима, који се по завету и заповестима Његовима владају. Ко је тај човек, који се боји Господа? Путем ће га водити повољним, душа ће му се у срећи удворити, и пород ће његов наследити земљу. Господ је онима подршка, који Га се боје, и завет ће им Свој јавити. Моје су очи свагда управљене на Господа, јер Он ће истргнути ноге моје из замке. Погледај на ме, и помилуј ме, јер сам јединац и сиромах; види понизност моју и труд мој, па отпусти све грехе моје. Гле! Како се умножише непријатељи моји и неправедном ненавишћу омрзоше на ме. Сачувај душу моју, и избави ме, јер у Тебе се уздах. Незлобиви и добри прионуше уза ме, јер Тебе ради пострадах, Господе! Избави, Боже, Израиља од свих жалости његових.

Псалам 25. 

Суди ми, Господе, по незлобивости мојој. На Господа уздајући се нећу изнемоћи. Искуси ме, Господе, и испитај ме, размотри сву утробу моју и срце моје. Јер милост је Твоја пред мојим очима, и благоугодно ми је у истини Твојој. Са друштвом сујетних људи не седох, и са законопреступницима нећу састајати се. Омрзох на скуп злобних, и са безбожницима седети нећу. У невиности ћу умити руке своје, и около жртвеника ћу Твога бавити се, Господе, да слушам глас хвале Твоје, и да проповедам сва чудеса Твоја. Мило ми је, Господе, благољепије дома Твога, и место селишта славе Твоје. Не погуби с безбожницима душу моју и живот мој са убицама, којима су руке пуне безакоња, и у којих је десница пуна мита. А ја у незлобивости својој ходих, избави ме, Господе, и помилуј ме. Нога је моја на правоти; на сабрањима ћу Те хвалити, Господе!

Псалам 26. 

Господ је просвећење моје и Спаситељ мој, па кога да се бојим? Господ је Заштитник живота мога, па од кога да се устрашим? Када се усприближују к мени злобни, да се тела мога наједу, то ће пакосници и непријатељи моји изнемоћи и пасти. Ако војска на ме крене, неће устрашити се срце моје; ако се рат дигне против мене, ја се у Њега уздам. Једно просих од Господа, и за тим ћу настојати: да живим у дому Господњем кроз све дане живота мога, да гледам красоту Господњу, и да походим свети храм Његов. Јер Он ме је у време мојих невоља прикрио у селишту Свом, покрио ме у потаји селишта Свога, уздигао ме на камен. И сада ево узнесе главу моју над непријатељима мојим; отидох и принесох у селишту Његовом жртву хвале и радости, појем и појаћу Господу. Услиши, Господе, глас мој, којим Те призивам; помилуј ме и услиши ме. Теби је рекло срце моје: „Господа ћу тражити”; Тебе су тражиле очи моје; Твоје лице ћу тражити, Господе! Не одврати лица Свога од мене, и гневом не уклони се од слуге Твога, буди ми Помоћник, не одбаци ме и не остави ме, Боже Спаситељу мој! Јер су ме оставили отац мој и мати моја; али ме је примио Господ. Настави ме, Господе, на пут Твој, и упути ме на стазу праву због мојих непријатеља. Не предај ме вољи мојих досадитеља; јер неправедни сведоци усташе противу мене, и неправда слага сама себи. Верујем да ћу видети благост Господњу на земљи живих. С трпљењем почекај Господа, ојуначи се и нека се крепи срце твоје, па почекај Господа.

Псалам 27. 

К Теби ћу, Господе, подићи глас свој; Боже мој! Не занемари ме, да не будем, ако заћутиш, сличан онима, који силазе у гроб. Услиши, Господе, глас молитве, када Ти се узмолим, када руке своје дигнем ка храму Твоме светоме. Не повуци ме с грешнима, и не погуби ме с онима, који неправду чине, са ближњима својима мирно разговарају, а у срцима својима о злу мисле. Подај им, Господе, по делима њиховим и по злоби њихових намера, по делима руку њихових подај им. Јер не разумеше дела Господња, и у дела руку Његових не проникоше; зато ћеш разорити их и не сазидати више. Благословен буди Господе, што услиша глас молитве моје. Господ је Помоћник мој и Заштитник мој, у Њега се узда срце моје, и помогао ми је, те је здраво и тело моје; вољно ћу Га ја хвалити. Господ је утврђење Својих људи, штити спасење Христа Свога. Спаси људе Своје; и благослови наслеђе Своје; руководи их и узнеси их довека.

Псалам 28. 

Принесите Господу, синови Божији, принесите Господу јагањце, принесите Господу славу и част. Принесите имену Господа славу, поклоните се Господу у двору Његовом светом. Глас Господњи на водама, Бог славе загрми, Господ на водама многима. Глас Господњи у крепости, глас Господњи у величанствености. Глас Господа, Који крши кедре, и Господ ломи кедре либанске, и сатире их као теле либанско и као умиљато ждребе једнорога. Глас Господа, Који пресеца пламен ватре; глас Господа, Који стреса пустињу, и Господ ће стрести пустињу кадијску. Глас Господа чини те се рађају јелени, открива шуме, и у храму Његовом сваки проповеда славу. Господ наводи потоп, и Господ ће као Цар седити увек. Господ ће људима Својима дати крепост, Господ ће благословити људе Своје миром.

Псалам 29. 

Тебе ћу, Господе, узносити, јер си ме прихватио, и ниси дао да ми се обрадују непријатељи моји. Господе Боже мој! К Теби сам подигао глас свој, и исцелио си ме. Извео си, Господе, из гроба душу моју, спасао си Ме од силазећих у гроб. Појте Господу преподобни Његови, и славите спомен светиње Његове; јер је казна у јарости Његовој, и живот зависи од Његове воље: вечерас плач, а ујутро радост. А ја рекох у изобиљу свом: „нећу никада посрнути”. Господе! Доброти мојој подај снагу по Твојој вољи; одвратиш ли лице Своје, већ постах смућен. К Теби ћу, Господе, подићи глас свој и Богу се своме помолити. Која је корист од крви моје, кад ћу да силазим у трулеж? Хоће ли Те славити земља? Или ће прах проповедати истину Твоју? Чу Господ и помилова ме; Господ би Помоћник мој. Обратио си плач мој у радост ми, раздерао си врећу моју, и опасао си ме весељем, тако да Ти поје слава моја, и ја Ти мио будем. Господе Боже мој! Увек ћу Те славити.

Псалам 30. 

У Тебе се, Господе, уздах, да се никада не постидим, правдом Својом избави ме и отми ме. Приклони уво Своје, похитај избавити ме; буди ми Бог Заштитник и дом прибежишта, да ме спасеш. Јер снага моја и прибежиште моје си Ти, и имена ћеш Свога ради водити ме и прехранити ме. Из замке ћеш извести ме ове, коју ми подметнуше тајно; јер Ти си Бранитељ мој, Господе! У руке ћу Твоје предати дух свој; избавио си Ме, Господе Боже истине! Омрзао си на оне, који се бесмислено држе сујете; а ја се у Господа уздах. Твојој ћу милости радовати се весело, јер си погледао на понизност моју, и избавио си душу моју од беда. Ниси ме затворио у непријатељске руке, већ слободнима си учинио ноге моје. Помилуј ме, Господе, јер тугујем, смете се јарошћу око моје, душа моја и утроба Моја. Јер ишчезе у болести живот мој и године моје у уздисањима; изнеможе снага моја, и кости моје сметоше се. Постах поругом непријатељима својима а највише суседима својима, плашише ме се знанци моји, и који ме видише, вани бежаху од мене. У сваком срцу бејах заборављен као мртав и суд изгубљен; јер сам слушао укоре многих који живе унаоколо. Састајући се договараху се против мене, како ће упропастити душу моју. А ја, Господе, уздајући се у Тебе, рекох: „Ти си Бог мој, у Твојима су рукама судбе моје; избави ме из руку непријатеља мојих и гонитеља мојих. Просветли лицем Својим слугу Свога, спаси ме милошћу Својом.” Господе! Да се не постидим, што Те призвах; нека се постиде безбожници и у ад сиђу; нека занеме усне лажљиве, које из гордости и презрења зло говоре против праведнога. Како је велико мноштво блага Твојих, Господе, које си задржао за оне, који се Тебе боје, и спремио онима, који се пред људима у Тебе уздају. У тајности лица ћеш Свога сакрити их од напасти људске, и под покровом их заклонити од језика препирке. Благословен нека је Господ, јер дивно показа милост Своју у граду ограђеном. А ја у малодушности својој рекох: „одбачен сам од погледа очију Твојих”, зато си услишао глас молитве моје, кад сам га к Теби подигао. Љубите Господа сви преподобни Његови, јер Господ истину иште, и строго казни гордељиве. Држите се храбро, будите јакога срца сви, који се у Господа уздате.

Псалам 31. 

Блажени су, којима су опроштена безакоња, и којима се греси покрише. Блажен човек, коме Господ не прима за грех, нити има у устима његовима преваре. Откада ућутах, остарише кости моје од вике моје поваздан. Јер дан ноћ отежа на мени рука Твоја, повратих се у страст, када ме убоде трн. Познах безакоње своје, и греха свога не покрих. Рекох: „безакоње ћу своје против себе исповедити Господу”, и Ти си ми нато опростио срца мога неваљалство. Сваки ће богобојажљиви молити то од Тебе у време благопотребно, али због потопа многих вода неће к Њему приближити се. Ти си прибежиште моје у окружавајућој ме тузи, радости моја! Избави ме од мојих нападача. „Ја ћу те умудрити и наставити те на пут тај, којим ваља да пођеш, очи ће Моје једнако мотрити на те”. Не будите као коњ и мазга, који немају разума, уздом и жвалама затежеш им чељусти, када ти се не приближују. Многа зла наилазе на грешнога; а ко се у Господа узда, тога ће милост Његова окружити. Веселите се у Господу, радујте се праведни, и хвалите се сви прави срцем.

Псалам 32. 

Радујте се праведни у Господу, правима пристоји похвала. Појте Господу уз гусле, уз десетоструни псалтир појте Му. Запојте Му нову песму, добро Му појте с клицањем: јер права је реч Господња, и сва су дела Његова верна. Господ љуби милостињу и правду; милости Господње пуна је земља. На реч Господњу утврдише се небеса и сва снага њихова је од духа из уста Његових. Он скупља воде морске као мешину, полаже бездане у спремишта. Нека се убоји Господа сва земља, и сви живећи по васељени нека стрепе од Њега. Јер Он рече, и све постаде, Он заповеди, и створи се све. Господ разара савете народа, осујећује мисли људске, и одбацује савете Кнезова. А савет Господњи увек траје, и помисли срца Његовога пребивају с рода на род. Блажен народ, коме је Господ Бог његов, људи, које је изабрао за наслеђе Своје. С неба погледа Господ, и виде сав човечији род. Са готовога обиталишта Свога погледа на све живеће на земљи. Он, који је саздао сва њихова срца појединце, и који сва дела њихова познаје. Не спасе се Цар силном војском својом, нити ће див спасти се великом јачином својом. Непоуздан је коњ за победу, нити се прекомерном снагом својом избавља. Гле! Очи Господње мотре на оне који се боје Господа, на оне који се уздају у милост Његову, да ће живот им избавити од смрти, прехранити их у време глади. Душа наша чека Господа, јер Он је наш Помоћник и Заштитник. У Њему се весели срце наше, и у Његово се име свето поуздасмо. Нека буде, Господе, милост Твоја на нама, као што се уздасмо у Тебе.

Псалам 33. 

У свако ћу доба славити Господа, хвала ће Његова непрестано бити у мојим устима. Душа ће моја хвалити се у Господу; то нека чују кротки, и нека се веселе. Славите Господа са мном, да скупа име Његово узносимо. Потражих Господа, и услиша ме, избави ме од свих мојих туга. Приступите к Њему, и просветите се, па вам се лица ваша неће постидети. Овај сиромах повикну, а Господ га чу, и избави га од свих његових туга. Анђео ће Господњи борити се за оне који се боје Господа, па ће их избавити. Окусите и видите, да је благ Господ; блажен је човек, који се у Њега узда. Бојте се Господа сви свети Његови, јер који се боје Њега не трпе оскудице. Богати осиромашише и гладоваше, а тражећи Господа неће ни у чему добром оскудевати. Ходите, децо, страху ћу вас Господњем научити. Ко је тај човек, који је рад живети и жели видети срећне дане? Уздржи језик свој од зла, и усне своје нека не говоре превару. Уклони се од зла, и чини добро, тражи мира и иди за њим. Очи Господње мотре на праведне, и уши Његове пазе на молитву њихову. А поглед Његов управљен је против злочинаца, да им збрише спомен са земље. Праведни зваше, и Господ услиша их и избави од свих туга њихових. Близу је Господ онима, који су скрушенога срца, и оне ће спасти, који су смирени духом. Многе су туге праведних, и од свих ће их избавити Господ. Чува Господ све кости њихове, и ни једна се од њих скршити неће. Љута је смрт грешника, а који не навиде праведнога, ти ће згрешити. Господ ће избавити душе Својих слугу, и сви, који се у Њега уздају, неће погрешити.

Псалам 34. 

Господе! Суди онима, који ми увреду наносе, помози ми против мојих нападача. Узми оружје и штит, и устани на помоћ ми. Истргни мач, и препречи пут гонитељима мојим; реци души мојој: „Ја сам спасење твоје.“ Нека се постиде и посраме, који ми о глави раде; нека се постиде и натраг врате, који ми зло мисле. Нека буду као прах на ветру, и Анђео Господњи нека их смете. Пут њихов нека буде мрачан и клизав, и Анђео Господњи нека их гони. Јер без разлога подметнуше ми потајно замке своје на моју пропаст, беспутно ружише душу моју. Нека сам наиђе на замку, за коју не зна, и нека њега улови замка, коју је подметнуо. А моја ће душа радовати се у Господу и веселити у спасењу Његовом. Све кости ће моје рећи: „Господе, Господе! Ко је Теби сличан?“ Ти избављаш беднога из руку јачих од њега и сиромаха од разграбитеља његових. Усташе на ме сведоци неправедни, питаше ме оно, за које не знах. Вратише ми зло за добро; остављен бих и самохран. Но ја се, док ме они напаствоваху, облачих у кострет, смиривах постом душу своју, и молитва ће моја вратити се у недро моје. Као ближњему, као брату нашему, тако угађах, као плачући и тугујући, тако се снебивах. А они се развеселише и скупише; сабраше се ране на ме, и ја не познах; разиђоше се, али не сажалише се. Искушаваху ме, дражише поругом, и зуби шкрипаше на ме. Господе! Кад ћеш погледати? Избави душу моју од злочинства њиховог, јединородну моју од лавова. На сабрању велике цркве ћу Те славити и посред многобројних људи хвалити. Нека ми се не радују, који ми злобе неправедно, не навиде ме без разлога, и намигују очима. Јер, истина, мирно говорише са мном, а са гњевом преваре смислише. Раширише против мене уста своја говорећи: „Добро, добро, видеше очи наше.“ Видео си, Господе, не прећути, Господе, не одступи од мене. Устани, Господе, узми се суда мога; Боже мој и Господе мој! Размотри парницу моју. Суди ми, Господе, по правди Својој, Господе Боже мој, да ми се не обрадују. Да не рекну у срцима својим: „Благо, благо души нашој!“ Нити да рекну: „Жртвовасмо га.“ Нека се постиде и скупа посраме, који се радују несрећи мојој, нека се обуку у бешчашће и срам, који зло за мном говоре. Нека се радују и веселе, који правду моју желе, и нека свагда говоре „Слава Господу!“ они, који мира хоће слуги Његовоме. А језик ће мој поучити се правди Твојој, поваздан хвали Твојој.

Псалам 35. 

Безаконик говори у себи, да грешити хоће; нема страха Божијег пред очима његовим. Јер слага пред Њим да ће спознати и замрзети безакоње своје. Речи уста његових су безакоње и превара; не хтеде се уразумети, и чинити добро. На постељи својој помишљао је о злу, на сваком се неваљалом путу нађе, и на злобу не негодова. Господе! Милост Твоја је на небесима и истина Твоја до облака; правда Твоја као Божије горе, судбе Твоје бездна дубока; људе ћеш и стоку избавити. Како си умножио милост Своју, Боже! Људи под покровом Твојих крила ће живети са уздањем. Од изобиља дома Твога ће опити се, и потоком сладости ћеш Своје напојити их. Јер у Тебе је извор живота, у светлости ћемо Твојој видети светлост. Продужи милост Своју онима који Те познају и правду Твоју правима срцем. Нога гордости нека ми не дође, и рука грешника нека ме не поколеба. Тамо падоше сви, који безакоње чине, избачени бише, и неће моћи стати.

Псалам 36. 

Не ревнуј са лукавима, нити завиди онима, који чине безакоње; јер ће они као трава ускоро осушити се, и као зелен биљна ускоро отпасти. Уздај се у Господа, чини добро, насели земљу, па ћеш у богатству њеном хранити се. Тражи радост своју у Господу, па ће ти испунити жеље срца твога. Откриј пут свој ка Господу, у Њега се уздај, и Он ће ти учинити. На светлост ће извести правду Твоју и судбу Твоју као у подне. Покори се Господу, и умоли Га; не завиди ономе, који напредује на свом путу, човеку, који закон преступа. Престани гњевити се, остави јарост, не буди ревностан у злочинству. Јер ће злочинци истребити се, а који се у Господа уздају, ти ће наследити земљу. Још мало, па неће бити грешника; место ћеш његово тражити и нећеш наћи. Кротки ће наследити земљу и насладити се богатим миром. Грешан погледа на праведнога, и зубима ће својима шкрипати на њега. А Господ ће му смејати се, јер предвиди, да ће доћи време његово. Мач извукоше грешници, напрегоше лук свој, да оборе убога и сиромаха, и да закољу праве срцем. Мач њихов у њихова нека продре срца, и лукови њихови нека се поломе. Боље је праведнику мало имање, него грешних богатство. Јер ће мишице грешних скршити се, а праведне Господ утврђује. Зна Господ путеве непорочних, и баштина ће њихова бити заувек. У време љуто неће постидети се, и у време глади сити ће бити; јер ће грешници погинути, и непријатељи Господњи, када се прославе и узвисе, уједно ће, исчезавајући као дим, ишчезнути. Грешник узајмљује, а не враћа; праведник насупрот милостиво даје. Земљу ће наследити, који га благосиљају, а они се истребити, који га куну. Од Господа се исправљају стопе човеку, и путеви његови јако су Му пријатни. Када буде пао, неће разбити се, јер Господ поткрепљује руку његову. Најмлађи бејах и остарех, а не видех остављена праведника, нити да је пород његов просио хлеба. Праведник је поваздан милостив и у зајам даје, па ће и пород његов благословен бити увек. Уклони се од зла, и учини добро, па ћеш живети у веке векова. Јер Господ љуби правду, и неће оставити угоднике Своје, већ довека ће их чувати; а безаконици ће бити истерани, и пород безбожних истребљен. Праведници ће наследити земљу и живети на њој вечно. Уста ће праведнога поучавати се премудрости, и језик ће његов говорити право. Закон је Бога његовога у срцу његовом, па неће запети стопе његове. Грешник посматра праведнога, и тежи да га убије. Али неће њега оставити Господ у рукама његовим, нити ће га осудити, када му буде судио. Почекај Господа, и сачувај пут Његов, па ће те узнети, па ћеш наследити земљу и гледати, како пропадају грешници. Видех безбожнога, како се поноси и узвисује изнад кедрова ливанских, мимоиђох и већ га не бејаше, тражих га, и не нађе се место његово. Чувај кротост, држи се правде, јер мирноме је човеку останак, а безаконици ће сви истребити се, и потомци ће безбожних истребити се. Праведних насупрот спасење од Господа је, и Заштитник им је у време туге. Помоћи ће им Господ, избавити их, отети их од грешника, спасти их, јер се уздаше у Њега.

Псалам 37. 

Господе! Не укоравај ме у јарости Својој, нити ме казни у гневу Свомe. Јер стреле Твоје дубоко се у мене забодоше, и тешко ме тлачи рука Твоја. Нема лека телу моме због гнева Твога; нема мира у костима мојим због грехова мојих. Јер безакоња моја надвисише главу моју, отежаше на мени као бреме тешко. Усмрдеше се и загнојише ране моје због безумља мога. Пострадах и пових се сасвим, јадикујући поваздан ходих, јер бедра моја напунише се поруге, и нема здравог дела на телу моме. Мучен и понижен бих исувише, виках од уздисања срца свога. Господе! Пред Тобом је сва(ка) жеља моја, и уздисање моје од Тебе се не утаји. Смете се срце моје, остави ме снага моја, и светлост очију мојих није са мном. Другови моји и пријатељи моји приближише се спрам мене и стадоше, и ближњи моји стадоше далеко од мене. (Душмани) се трудише тражећи душу моју, и желећи ми зла говорише сујетно и поваздан о превари мислише. А ја као глув не слушах, и (бејах) као нем не отварајући уста своја. Бејах као човек, који не чује и нема приговора у устима својим. Јер у Тебе се, Господе, уздах; Ти ћеш чути, Господе Боже мој! Јер рекох: да се кадгод не обрадују непријатељи моји, јер кад се ноге моје поколебаше, они против мене (злурадо) викаху. Јер ја сам на страдање готов, и болест моја свагда је преда мном. Безакоње ћу своје објавити и постарати се о греху своме. Непријатељи моји живе, оснажише се више од мене, и умножише се неправедно мрзећи на ме. Враћајући ми зло за добро облагиваху ме, јер настојах чинити добро. Не остави ме, Господе Боже мој, не одступи од мене! Буди ми на помоћ, Господе спасења мога.

Повезане странице: Свето писмо

Свето писмо